ཨ་མཆོག་ཚོ་བ་བརྒྱད་

ཨ་མཆོག་ཚོ་བརྒྱད་ནི་བསང་ཆུ་རྫོང་གི་ལྷོ་རྒྱུད་དུ་གནས་ཤིང་།  བྱང་ཤར་ཙ་ཡུས།  ཤར་ལྷོ་འབོ་ར།  ལྷོ་ནུབ་ཀླུ་ཆུའི་མ་ངེ་།  ནུབ་བྱང་བསང་ཁོག་བཅས་དང་ས་མཚམས་འདྲེས།  དེང་སང་ཨ་མཆོག་ཞང་ཁག་དང་ཡ་རུ་རྒྱུད་ཞང་ཁག་གཉིས་སུ་ཁོངས་སུ་གཏོགས།  སྤྱིར་ཨ་མཆོག་ཅེས་པ་དོན་མང་དུ་འཇུག་ལ་ཡོངས་གྲགས་སུ་ཨ་མདོ་ཡུལ་གྱི་མཆོག་ཏུ་གྱུར་པ་ཞེས་དང་།  ཡུལ་འདིའི་མི་རྒྱུད་ཀྱི་ཐོག་མ་དེ་ཀླུ་ཤོད་ཀྱི་རི་ཨ་མཆོག་འདྲ་བའི་རི་འདབས་སུ་གཞི་བཅས་ཏེ་ཨ་མཆོག་ཅེས་བརྗོད་ཅེས་བཤད་ཚུལ་གཉིས་ཡོད།  ཡང་ཀླུ་ཤོད་ནི་ཚོ་བ་དེའི་རོང་དང་ཨ་མཆོག་ནི་འབྲོག་ཡིན་པ་དང་།  ཨ་མཆོག་སྟོད་ཀྱི་ཚོ་བ་བརྒྱད་ནི་ཀླུ་ཤོད་ཚོ་བ་བརྒྱད་ལས་མཆེད་པས་ན་ཀླུ་ཤོད་ལ་སྨད་ཀྱི་ཚོ་བ་བརྒྱད་དུ་འབོད་ཅེས་པའི་བཤད་སྲོལ་ཀྱང་མཆིས།  ཨ་མཆོག་ཡར་རྒྱུད་མར་རྒྱུད་ནི་གདུང་རྒྱུད་གཅིག་ལས་མཆེད་དེ།  ཡུལ་དངོས་ལ་རྩད་གཅོད་ཞིབ་འཇུག་བྱས་ན།  མི་རྒྱུད་གོང་མ་ནི་གཙང་ཨ་མཆོག་ནས་སི་ཁྲོན་གྱི་རྔ་ཡུལ་དུ་སྤོས་པ་དང་།  རྔ་བ་ནས་ཀླུ་ཤོད་ལ་སྤོས་པར་ངེས་པ།  དེ་ཡང《མདོ་སྨད་ཆོས་འབྱུང》དུ།  སྔར་རྔ་བའི་ར་མདོ་ནས་ཁ་རྒོད་དང་དགེ་འབན་བྱ་བའི་མི་གཉིས་འོངས་ཏེ་དོག་ཆུའི་སྟོད་རྒྱུད་གཉན་རྗེ་གོང་སྔོན་ནས་ས་བཟུང་ནས་བསྡད།  སྔ་མ་ཁ་རྒོད་ལ་རྔ་རྒོད་ཀླུ་འབུམ་ཕྱུག་ལ་སོགས་བཞི་བྱུང་བ་ཡ་རུའི་ཕྱུག་བཞིར་གྱུར་པ་དང་།  ཕྱི་མ་དགེ་འབེན་ལ་མུ་ཏོ་སྔོན་པོ་རྒྱལ་སོགས་བུ་བཞི་བྱུང་བ་མ་རུའི་རྒྱལ་བཞི་བྱུང་།  ཁྱིམ་རྒྱུད་གཅིག་ཚོ་བ་བརྒྱད་དུ་གྱེས་ཞེས་གསུངས།  ཚོ་བ་བརྒྱད་པོས་ཨ་མཆོག་དང་ཀླུ་ཤོད་ཀྱི་ཡུལ་བརྒྱད་ནས་སོ་སོས་ས་བཟུང་།  རིམ་བཞིན་སྟོད་ཀྱི་ཚོ་བ་བཞི་དང་སྨད་ཀྱི་ཚོ་བ་བཞིར་གྱེས་ཤིང་ཡོངས་གྲགས་སུ་སྟོད་ཀྱི་ཕྱུག་བཞི་དང་སྨད་ཀྱི་རྒྱལ་བཞི་ཞེས་ཟེར་རོ། །
སྟོད་ཀྱི་ཕྱུག་བཞི་ནི།  རྔ་རྒོད་ཀླུ་འབུམ་ཕྱུག་དང་།  ཆོ་ཚང་བན་དེ་ཕྱུག  རིན་ཆེན་བུམ་ཕྱུག  དགེ་འཕེལ་ཕྱུག་རྣམས་སོ། །སྨད་ཀྱི་རྒྱལ་བཞི་ནི།  ཁ་རྒོད་རྒྱལ།  མུ་ཏོ་སྔོན་པོ་རྒྱལ།  མི་ནག་རྒྱལ།  ཀླུ་པ་རྒྱལ་རྣམས་སོ། །རབ་བྱུང་བཅུ་གསུམ་པའི་ས་ཡོས་ཏེ་སྤྱི་ལོ1759ལོར་ཀུན་མཁྱེན་གཉིས་པ་འཇིགས་མེད་དབང་པོས་ཡར་རུ་དགོན་དང་མ་རུ་དགོན་གཉིས་གཅིག་ཏུ་བསྡུས་ནས་ཨ་མཆོག་བདེ་མོ་ཐང་དགའ་ལྡན་ཆོས་འཁོར་གླིང་བཏབ།  དུས་དེ་ནས་བཟུང་ཨ་མཆོག་དགོན་དགའ་ལྡན་ཆོས་འཁོར་གླིང་ནི་བླ་བྲང་དགོན་པའི་དགོན་ལག་ཏུ་གྱུར།  ཚོ་བ་བརྒྱད་ཀྱང་ཀུན་མཁྱེན་གྱི་ལྷ་སྡེའི་ནང་ཚན་དུ་བརྩི་ཤིང་དགོན་པའི་ཁྲི་པ་དང་དགེ་བསྐོས།  ཚོ་པའི་འགོ་པ་བཅས་ནི་ཀུན་མཁྱེན་གྱིས་ཞབས་ཕྱི་བརྒྱད་ཅུ་ལས་བསྐོ་མངགས་བྱེད།

བན་དེ་ཕྱུག་ཚོ་བ།
དེར་སྐྱིད།  སྐེད།  སྐྱེད་རིས།  སྐྱེད་གསུམ།  འབྲིང་བ།  ཁམས་ཡིས་བཅས་སྡེ་ཚན་དུ་མ་མངའ།

མི་ནག་རྒྱལ་ཚོ་བ
དེར་ཉི་མ་ལུང་།  ཕྱུག་ལུང་ཉིན་བཅས་སྡེ་ཚོ་གཉིས

མུ་ཏོ་ཚོ་བ
དེར་མུ་ཏོ་གོང་འགབ་དང་།  ཝ་སྣ་བྲ་སྡེ།  མུ་ཏོ་ཁྱུང་ཕྱུག  ཁེ་དམར།  ཆང་སྒ།  ལུང་ལེབ།  སྒྲོག་མདོ།  ཐ་ནང་བཅས་སྡེ་ཚོ་དུ་མ་ཡོད། 

 ཀླུ་པ་རྒྱལ་ཚོ་བ
དེར་བ་རྐུན།  ཁྱུང་རུ་ཐར།  རེབ་ཙ་མདོ།  ནན་འབད་གོང་འགབ་བཅས་སྡོ་ཚོ་ལྔ་མཆིས།

རྔ་རྒོད་མཆོད་ཚང་
དེར་མཆོད་ཚང་།  ཡ་རུ་རྒྱུད།  སྒག་ཅ།  ར་ཤ་གོང་འོག  ཨ་མཆོག  ཨ་ར་རྡོ་ལུང་།  མ་གད་སྐྱ་མོ།  ཆུ་ངག་རྣམས་མངའ།

རྔ་རྒོད་ཉིན་པ
དེར་ངར་རྒོད།  ཁོའུ་ཟེའུ་བཅས་སྡེ་ཚོ་གཉིས།
རྔ་རྒོད་སྲིབ་པ
དེར་རྒྱལ་འདུན།  སྤུང་ནང་།  ཁེ་སྟོང་བཅས་སྡེ་ཚོ་གསུམ་མངའ

གྱི་ལང་ཚོ་བ
གྱི་ལང་ཚོ་བ་ནི་དེང་སང་ཀླུ་ཤོད་ཞང་གི་ཁོངས་སུ་གནས།  ངག་རྒྱུན་ལྟར་ན།  དེའི་མི་རྒྱུད་ཀྱི་གོང་མ་ནི་གནའ་སྔ་མོ་ནས་ཡུལ་འདིར་འཚོ་ཞིང་གནས་པའི་ཚོ་བ་ཡན་གར་བ་ཞིག་ཡིན་ཟེར་རོ། །